Miljoene rande se bates van korrupte Eskom-verskaffer gegrypEen van die eiendomme wat by die beperkingsbevel ingesluit word. (Foto: NVG) Die owerhede het ingevolge ŉ suksesvolle aansoek deur die batebeslagleggingseenheid beslag gelê op bates van meer as R11 miljoen van ŉ korrupte diensverskaffer van Eskom. Die kurator wat die hof aangewys het, die balju, lede van die Valke en ondersoekers van die batebeslagleggingseenheid is vanoggend na verskeie woonadresse in Roodepoort, Cosmo City en Springs om die voorlopige beperkingsbevel wat vroeg verlede maand in die Johannesburgse hooggeregshof toegestaan is, uit te voer. Die bates wat geraak word, sluit in vaste eiendom, asook 32 voertuie wat geregistreer is in die naam van Megra Transport CC. Onder die voertuie is verskeie peperduur swaar voertuie wat Megra gebruik het. Phindi Mjonondwane, woordvoerder van die Nasionale Vervolgingsgesag (NVG) in Gauteng, sê kort nadat die bevel toegestaan is, is nog drie landbouhoewes in Springs, wat verbind word met ŉ trust van Tshabalala, opgespoor. Die persele, ter waarde van sowat R1,8 miljoen, word nou ook by die beperkingsbevel ingesluit en die ondersoek duur voort om verdere bates te vind. Die batebeslagleggingseenheid het aansoek gedoen om die beperkingsbevel nadat ŉ fluitjieblaser forensiese ondersoekers op die spoor van korrupte bedrywighede tussen ŉ sekere Eskom-werker en ŉ diensverskaffer – Megra Transport CC – geplaas het. Die ondersoek het onthul dat Mosia Barnard Moraka, voorheen ŉ finansiële kontroleerder by Eskom, met Victor Vilosi Tshabalala, eienaar van Megra Transport CC, saamgespan het om Eskom te bedrieg. Een van die 32 voertuie wat deur die beperkingsbevel geraak word. (Foto: NVG) Megra het ŉ kontrak met Eskom gehad om steenkool by sekere myne af te lewer. Moraka en Tshabalala het saamgewerk om fiktiewe fakture te skep vir ŉ roete wat nie ingevolge die ooreenkoms met Eskom gedek is nie. Moraka het die bedrieglike fakture dan by Eskom ingedien wat eindelik tot ŉ verlies van nagenoeg R35 miljoen vir die sukkelende kragvoorsiener gelei het. Moraka en Tshabalala is in September vanjaar in die handelshof skuldig bevind aan bedrog van byna R35 miljoen nadat hulle skuldig gepleit het. Hulle word in Februarie volgende jaar gevonnis. Mjonondwane sê die batebeslagleggingseenheid gaan ook voort met ŉ aansoek om te begin met ŉ beslagleggingsondersoek wat daarop gemik is om uiteindelik die gesteelde geld te herwin. Adv. Ouma Rabaji-Rasethaba, hoof van die eenheid, het ook opnuut benadruk dat misdadigers nie toegelaat gaan word om die opbrengs van hul misdade te behou nie en dat daar beslag gelê sal word op eiendom wat uit die misdade gespruit het.